Vertroue in polisie, howe neem drasties af | Maroela Media
Vertroue in polisie, howe neem drasties af
Suid-Afrikaners se vertroue in die polisie hou aan om drasties af te neem, maar nietemin vertrou hulle die polisie meer as die howe.
Dit is die bevinding wat blyk uit 'n meningspeiling deur Statistieke Suid-Afrika (SSA) oor hoe Suid-Afrikaners misdaad die afgelope boekjaar ervaar het.
Luidens die peiling het die persentasie huishoudings wat meen die vlak van gewelddadige misdade het die afgelope drie jaar gestyg, toegeneem. Minstens 20% van Suid-Afrikaners voel nie veilig om deur die dag in die omgewing waar hul woon rond te loop nie.
Suid-Afrikaners se tevredenheid met die polisie en die howe neem steeds af. Net sowat die helfte van Suid-Afrikaners is tevrede met die polisie in hul omgewing terwyl slegs 40% van Suid-Afrikaners tevrede is met die manier waarop howe beskuldigdes hanteer.
Tevredenheid met die polisie het in al die provinsies, behalwe die Wes-Kaap en die Vrystaat, afgeneem terwyl tevredenheid met die howe in al die provinsies, behalwe Noordwes, afgeneem het.
Luidens die peiling ervaar respondente dat eiendomsmisdaad met 5% toegeneem het. Die items wat die meeste in 2017/2018 ten tyde van huisinbrake gesteel is, is klere (32%), selfone (24%) en kos (22%).
In die Wes-Kaap is die grootste daling in misdaad teenoor individue aangemeld terwyl eiendomsmisdaad en misdaad teenoor individue die grootste styging getoon het in Noordwes.
Suid-Afrikaners se persepsie neem ook toe dat gewelds- en eiendomsmisdaad die afgelope drie jaar gestyg het.
John Steenhuisen, DA-hoofsweep, het in reaksie op die bekendmaking van die peiling gesê Suid-Afrikaners verloor nou teen 'n kommerwekkende tempo vertroue in die polisie. Volgens Steenhuisen word Suid-Afrikaners ook al hoe meer daarvan weerhou om hul lewens ten volle te leef weens 'n vrees vir misdaad.
"Volgens die verslag meld meer as die helfte van Suid-Afrikaners nie inbrake by die polisie aan nie omdat hulle nie glo die polisie kan iets daaraan doen nie."
Een uit drie Suid-Afrikaners besoek nie oop ruimtes nie uit vrees vir misdaad. "17% van huishoudings wil nie hul kinders buite laat speel nie as gevolg van dié vrees. Dit het ook tot gevolg dat 14% van respondente nie winkel toe wil loop nie."
Volgens Steenhuisen is daar ook bevind dat slegs 'n kwart van huishoudings glo dat die polisie binne 30 minute op 'n noodgeval sal reageer terwyl een uit tien mense dink die polisie sal glad nie opdaag nie.
"Suid-Afrikaners verdien om in buurte te woon wat veilig is en om in 'n eerlike polisiemag te glo. Die ANC-regering het versuim om die fundamentele regte aan Suid-Afrikaners te bied en het bewys hulle kan nie misdaad bestry nie," het hy bygevoeg.
Huldigings stroom in vir Pik Botha
Seun (7) sterf op pad skool toe
Hierdie meningspeiling weerspieël presies my mening ook. Ek hoop maar ek beland nooit in ń hof nie want ek het geen vertroue in die regstelsel meer nie.
Verbaas dit enige regdenkene mens ?
Sommige SAPD lede is dan self die kriminele en betrokke by misdaad. Nie almal nie maar 80% het nie die nodige opleiding of klaringstoetse gedoen nie. Skrikwekkend hoe die regering werk skep.
Ek vertrou hulle glad nie.Ek het 'n dief op een dag twee keer gevang en oorhandig.Die eerste keer het hy ontsnap terwyl ek hom in hul sorg gelaat het.Die twede keer het hy na een nag in die selle 11Hoo die volgende oggend verby my kantoor geloop gelag en vir my gewaai. Op navraag by die polisie stasie reken hulle ek moet by die hof gaan hoor hoekom is hy vrygelaat.Het tot nou toe vyf jaar later nog niks van die saak gehoor nie.